Temeljem odredbi protokola o postupanju u slučaju nasilja među djecom i mladima / Ministarstvo obitelji, branitelja i međugeneracijske solidarnosti, 2004. /, Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima / NN: 132/13. /, članak 125. Zakona o odgoju i obrazovanju u osnovnoj i srednjoj školi / NN: 87/08., 86/09., 92/10., 90/11., 16/12., 86/12., 94/13. i 152/14. / i članka 108 Statuta Osnovne škole Svibovec, vršiteljica dužnosti ravnatelja Škole dana 12.09.2016. godine donosi:

PLAN POSTUPANJA U SLUČAJU NASILJA U ŠKOLI

UVOD

Članak 1.

 Plan postupanja u slučaju nasilja u školi / u daljnjem tekstu: Plan /odnosi se na prevenciju mogućih situacija povećanog rizika, kao i postupanje u konkretnim situacijama s ciljem zaštite djece, kao i svih radnika koji o njima skrbe u procesu odgoja i obrazovanja.

 Plan se temelji na odredbama Zakona o odgoju i obrazovanju u osnovnoj i srednjoj školi, na sadržaju i obvezama propisanim Programom aktivnosti za sprečavanje nasilja među djecom i mladima kojeg je donijela Vlada Republike Hrvatske 25. veljače 2004. godine., Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima / NN 132/13. /, Statutu i Kućnom redu škole. On utvrđuje obveze i odgovornosti, kao i načine postupanja što treba činiti ravnatelj, stručni suradnik, učitelj , učenik, drugi radnik škole ili roditelj / skrbnik djeteta /.

 Plan treba biti izvješen na vidnom mjestu i svima dostupan u školi.

 O koracima i načinu postupanja svih sudionika u procesu odgoja i obrazovanja potrebno je upoznati učenike na satovima razrednika te roditelje na prvom roditeljskom sastanku svake školske godine / po potrebi i češće /.

Članak 2.

Plan sadrži:

* Općeprihvaćenu definiciju nasilja,
* Postupanje škole u slučaju nasilja među djecom,
* Postupanje škole u slučaju vršnjačkog sukoba,
* Postupanju škole u slučaju nasilja prema učenicima od strane odrasle osobe u školi / učitelja, roditelja, drugih radnika škole, nepoznatih osoba,
* Postupanje škole u slučaju nasilja prema radnicima škole od strane učenika škole,
* Obrazac evidencije škole o sukobima i nasilju u školi i obrazac za opis događaja koji popunjava osoba koja je izazvala događaj.

Članak 3.

 Koordinatori plana su: ravnatelj/ica Škole, pedagoginja Nikolina Kaniški Novosel i defektologinja Mirjana Darabuš.

 Osoba imenovana za sprečavanje nasilja u školi je pedagoginja Nikolina Kaniški Novosel.

OPĆE PRIHVAĆENA DEFINICIJA NASILJA

Članak 4.

Nasiljem među djecom i mladima smatra se svako namjerno fizičko ili psihičko nasilno ponašanje usmjereno prema djeci i mladima od strane njihovih vršnjaka učinjeno s ciljem povrjeđivanja, a koje se, neovisno o mjestu izvršenja, može razlikovati po obliku, težini, intenzitetu i vremenskom trajanju i koje uključuje ponavljanje istog obrasca i održava neravnopravan odnos snaga / jači protiv slabijih ili grupa protiv pojedinaca /.

Nasiljem među djecom i mladima smatra se osobito:

* Namjerno uzrokovani fizički napad u bilo kojem obliku, primjerice udaranje, guranje, ganjanje, šamaranje, čupanje, zaključavanje, napad različitim predmetima, pljuvanje i slično bez obzira da li je kod napadnutog djeteta nastupila tjelesna povreda,
* Psihičko i emocionalno nasilje prouzročeno opetovanim ili trajnim negativnim postupcima od strane jednog djeteta ili više djece. Negativni postupci su: ogovaranje, nazivanje pogrdnim imenima, ismijavanje, zastrašivanje, izrugivanje, namjerno zanemarivanje i isključivanje iz skupine kojoj pripada s ciljem nanošenja patnje ili boli, širenje glasina s ciljem izolacije djeteta od ostalih učenika, oduzimanje stvari ili novca, uništavanje ili oštećivanje djetetovih stvari, ponižavanje, naređivanje ili zahtijevanje poslušnosti ili na neki drugi način dovođenje djeteta u podređeni položaj, kao i sva druga ponašanja počinjena od djeteta i mlade osobe / unutar kojih i spolno uznemiravanje i zlostavljanje / kojima se drugom djetetu namjerno nanosi fizička i duševna bol ili sramota.

Nasilje podrazumijeva šest čimbenika:

1. namjera da se drugome nanese šteta ili ozljeda,

2. intenzitet i trajanje / opetovanost nasilničkog ponašanja /,

3. moć nasilnika / nerazmjer obzirom na dob, snagu ili brojčanu nadmoć /,

4. ranjivost i nemoć žrtve,

5. manjak podrške,

6. posljedice.

 U svim slučajevima nasilja među djecom koji su definirani navedenim čimbenicima škola je dužna postupati u skladu s *Protokolom o postupanju u* *slučaju nasilja među djecom i mladima* kojeg je donijela Vlada Republike Hrvatske u listopadu 2004. godine .

Članak 5.

Nužno je razlikovati nasilje / zlostavljanje / među djecom i mladima od sukoba vršnjaka. Sukob vršnjaka ima slijeda obilježja:

* Nema elemenata navedenih za nasilništvo, radi se o sukobu vršnjaka koji oni ne rješavaju na miran, nego na neki drugi način; ne postupaju jedan prema drugome s namjerom ozljeđivanja ili nanošenja štete, nema nerazmjera moći i nema težih posljedica za djecu u sukobu,
* Djeca ne inzistiraju da mora po njihovom biti pod svaku cijenu,
* Mogu dati razloge zašto su u sukobu,
* Ispričavaju se ili prihvate rješenje u kojem nema pobjednika i poraženog,
* Slobodno pregovaraju da bi zadovoljili svoje potrebe,
* Mogu promijeniti temu i otići iz situacije u kojoj je došlo do sukoba.

POSTUPANJE ŠKOLE U SLUĆAJU NASILJA MEĐU DJECOM

Članak 6.

U slučaju nasilja među djecom u školi svi radnici škole dužni su:

* Odmah prekinuti nasilno ponašanje učenika i odvojiti učenike,
* Pružiti pomoć i podršku učeniku koji je doživio nasilje,
* Obavijestiti o događaju, razrednika, stručnog suradnika škole ili ravnatelja.

U slučaju prijave nasilja ili dojave o nasilju među djecom imenovane stručne osobe za koodiniranje aktivnosti vezanih za problematiku nasilja – stručni suradnici škole i ravnatelj dužni su:

* Odmah poduzeti sve mjere da se zaustavi i prekine aktualno nasilno postupanje prema djetetu, a u slučaju potrebe zatražiti pomoć drugih radnika škole ili po potrebi pozvati djelatnike policije,
* Ukoliko je dijete povrijeđeno u mjeri koja zahtijeva liječničku intervenciju ili pregled ili se prema okolnostima slučaja može razumno pretpostaviti ili posumnjati da su takva intervencija ili pregled potrebni, odmah pozvati službu hitne liječničke pomoći ili na najbrži mogući način, koji ne šteti zdravlju djeteta, osigurati pratnju djeteta od strane stručne osobe liječniku te sačekati liječnikovu preporuku o daljnjem postupanju i dolazak djetetovih roditelja ili zakonskih zastupnika,
* Odmah o prijavljenom nasilju o tome obavijestiti roditelje djeteta ili zakonske zastupnike te ih upoznati sa svim činjenicama i okolnostima koji su do tada poznati i izvijestiti ih o aktivnostima koje će se poduzeti,
* Po prijavi, odnosno dojavi nasilja odmah obaviti razgovor s djetetom koje je žrtva nasilja, a u slučaju da je postojala liječnička intervencija, uz dogovor s liječnikom, čim to bude moguće. Razgovori s djetetom obavljaju se uvijek u nazočnosti nekog od stručnih radnika škole, a na način da se postupa posebno brižno, poštujući djetetovo dostojanstvo i pružajući mu potporu,
* Roditeljima ili zakonskim zastupnicima djeteta koje je žrtva vršnjačkog nasilja dati obavijest o mogućim oblicima savjetodavne i stručne pomoći djetetu u školi i izvan škole, a s ciljem potpore i osnaživanja djeteta te prorade traumatskog doživljaja,
* Obaviti razgovor s drugom djecom ili odraslim osobama koje imaju spoznaje o učinjenom nasilju te utvrditi sve okolnosti vezane uz oblik, intenzitet, težinu i vremensko trajanje nasilja,
* Ukoliko se radi o osobito teškom obliku, intenzitetu ili dužem vremenskom trajanju nasilja, koje može izazvati traumu i kod druge djece koja su svjedočila nasilju, savjetovati se s nadležnim stručnim osobama ili službom radi pomoći djeci, svjedocima nasilja,
* Što žurnije obaviti razgovor s djetetom koje je počinilo nasilje, ukazati djetetu na neprihvatljivost i štetnost takvog ponašanja te ga savjetovati i poticati na promjenu takvog ponašanja, a tijekom razgovora posebno obratiti pažnju iznosi li dijete neke okolnosti koje bi ukazale da je dijete žrtva zanemarivanja ili zlostavljanja u svojoj obitelji ili izvan nje, u kojem slučaju će se odmah izvijestiti Centar za socijalnu skrb / u daljnjem tekstu: CZSS /, a po potrebi ili sumnji na počinjenje kažnjive radnje izvijestiti policiju ili nadležno državno odvjetništvo, a škola će poduzeti sve mjere za pomirenje djece i za stvaranje tolerantnog, prijateljskog ponašanja u školi,
* Pozvati roditelje ili zakonske zastupnike djeteta koje je počinilo nasilje, upoznati ih s događajem, kao i s neprihvatljivošću i štetnošću takvog ponašanja, savjetovati ih s ciljem promjene takvog ponašanja djeteta te ih pozvati na uključenje u savjetovanje ili stručnu pomoć unutar škole ili izvan nje i izvijestiti ih o obvezi škole da slučaj prijace nadležnim CZSS, Uredima državne uprave u županijama, policiji ili nadležnom državnom odvjetništvu,
* O poduzetim aktivnostima, razgovorima, izjavama te svojim opažanjima sačiniti službene bilješke, kao i voditi evidencije zaštićenih podataka koje će se dostaviti na zahtjev drugim nadležnim tijelima te o događaju izvijestiti Učiteljsko vijeće škole.

POSTUPANJE ŠKOLE U SLUČAJU VRŠNJAČKOG NASILJA

Članak 7.

U slučaju vršnjačkog sukoba svaki radnik škole dužan je:

* Odmah prekinuti sukob među djecom,
* Obavijestiti o sukobu razrednika, stručne suradnike ili ravnatelja škole,
* Razrednik, stručni suradnik ili ravnatelj će obaviti razgovore sa sukobljenim učenicima,
* Dogovoriti će s učenicima da se međusobno ispričaju, prihvate rješenje u kojem nitko neće pobijediti, da jedan drugom nadoknade eventualnu štetu,
* Tražiti od učenika da popune odgovarajući obrazac o događaju,
* U slučaju da učenik češće dolazi u takve sukobe s vršnjacima razrednik i stručni suradnik će pozvati roditelje u školu s ciljem prevladavanja takve situacije i pomoći učeniku,
* Prema potrebi učenik će biti uključen u dodatni rad / savjetodavni rad,

/ pedagoška ili defektološka pomoć / u školi ili izvan škole u dogovoru s

roditeljima ili starateljima

* Ako učenik učestalo krši pravila, ne poštuje dogovore , ne prihvaća restituciju, škola će primijeniti odgovarajuće pedagoške mjere u skladu sa Statutom,
* U slučaju da sve prethodno navedene mjere ne dovedu do poboljšanja ponašanja učenika i u slučaju nesuradnje roditelja, škola će postupiti po članku 6. ovog Plana.

POSTUPANJE ŠKOLE U SLUČAJU NASILJA PREMA UČENICIMA OD STRANE ODRASLE OSOBE U ŠKOLI / UČITELJA, RODITELJA, DRUGIH RADNIKA ŠKOLE ILI NEPOZNATIH OSOBA /

Članak 8.

U slučaju kada postoji sumnja ili je učenik doživio zlostavljanje od strane odrasle osobe u školi / radnika škole, svog roditelja ili roditelja drugog učenika, odnosno nepoznate osobe / radnik škole je obvezan:

* Odmah pokušati prekinuti nasilno postupanje prema djetetu,
* Ako u tome ne uspije, odmah pozvati ravnatelja, stručnog suradnika škole ili drugog radnika škole kako bi pokušali prekinuti nasilno ponašanje prema djetetu i obavijestiti policiju,
* Ako uspije prekinuti nasilno ponašanje prema djetetu, o tome obavijestiti ravnatelja ili stručnog suradnika škole,
* Upozoriti osobu koja se ponaša nasilno na neprihvatljivost i štetnost takvog ponašanja i informirati je o obvezi škole da slučaj prijavi nadležnom CZSS, policiji, Uredu državne uprave te Ministarstvu znanosti, obrazovanja i sporta,
* O događaju obavijestiti CZSS, policiju, Ured državne uprave te Ministarstvu znanosti, obrazovanja i sporta,
* Stručni suradnik dužan je obaviti razgovor s djetetom odmah po saznanju o događaju s ciljem normaliziranja osjećaja djeteta i sprečavanja dugoročnih posljedica traume, a tijekom razgovora s djetetom voditi službenu zabilješku koju uz ravnatelja supotpisuje,
* Kada stručni suradnik obavi razgovor s djetetom ravnatelj, stručni suradnik, razrednik ili član Učiteljskog vijeća trebaju o događaju odmah obavijestiti roditelje djece i pozvati ih da odvedu djecu kući te ih informirati o eventualnoj potrebi uključenja djeteta i roditelja u savjetovanje i stručnu pomoć u školi ili izvan nje,
* U slučaju da je dijete ozlijeđeno ili postoji sumnja da bi moglo biti ozlijeđeno, treba ga odmah odvesti na liječnički pregled, pri čemu s njim u pratnji ide roditelj ako je dostupan ili predstavnik škole ili CZSS.

POSTUPANJE ŠKOLE U SLUČAJU NASILJA PREMA RADNICIMA ŠKOLE OD STRANE UČENIKA

Članak 9.

U slučaju da je radnik škole doživio nasilje ili prijetnju od strane učenika škole on treba o tome izvijestiti ravnatelja ili stručnog suradnika škole. Oni će:

* Razgovarati s učenikom u prisutnosti razrednika i voditi službenu zabilješku o razgovoru,
* Odmah obavijestiti roditelje učenika te ih upozoriti na neprihvatljivosti takvog ponašanja,
* Prema učeniku poduzeti odgovarajuće pedagoške mjere u skladu sa Statutom,
* Uključiti učenika u stručni tretman u školi ili u dogovoru s roditeljima u ustanovi van škole,
* O svemu izvijestiti CZSS i Ured državne uprave, a po potrebi i policiju,
* Ako je riječ o prijetnjama nasiljem ili o nasilju u školi, zbog čega je škola uključila i policiju, o takvim situacijama je potrebno prvo usmeno, a zatim pismenom bilješkom na propisanom obrascu izvijestiti Ministarstvo znanosti, obrazovanja i sporta.

U slučaju d a bilo kojem nasilnom ponašanju u prostoru škole svjedoče drugi učenici, a nasilno ponašanje je neuobičajeno rijetko i intenzivno te može rezultirati traumatiziranjem svjedoka, ravnatelj ili stručni suradnik su dužni osigurati stručnu pomoć tim učenicima. Dužni su savjetovati se s nadležnim i stručnim osobama koje imaju iskustva u radu s traumatiziranim osobama o potrebi i načinu pružanja stručne pomoći svjedocima nasilja.

EVIDENCIJA O SUKOBIMA I NASILJU U ŠKOLI

Članak 10.

Škola vodi posebnu Evidenciju o sukobima i nasilju u školi. Taj obrazac popunjava član Učiteljskog vijeća koji je bio prisutan ili bio obaviješten o događaju neposredno nakon istog. Zapis o događaju iz Evidencije je sastavni dio izvješća škole o događaju. Svaka osoba / učenik, učitelj ili drugi radnik škole / koja je izazvala sukob ili nasilje popunjava neposredno nakon događaja Obrazac za opis događaja te ga predaje ravnatelju ili stručnom suradniku škole. Taj obrazac je sastavni dio izvješća škole o događaju. Obrazac Evidencije o sukobima i nasilju u školi i Obrazac za opis događaja sastavni su dio ovog Plana.

Članak 11.

Škola kurikulumom te godišnjim planom i programom rada predviđa provođenje aktivnosti prevencije nasilja i promicanja modela rješavanja sukoba te zaštite prava učenika.

Članak 12.

Ovaj Plan stupa na snagu danom objave na oglasnoj ploči.

 Vršiteljica dužnosti ravnatelja:

 Dubravka Mihalić, mag.prim.educ.

KLASA: 003-05/16-01/01

URBROJ: 2186-0135-01-16-1

SVIBOVEC, 12.09.2016.